Nová vlna amerického heavy metalu

Nová vlna amerického heavy metalu (v angličtine New Wave of American Heavy Metal alebo NWOAHM) je hnutie, ktoré vzniklo v Spojených štátoch v prvej polovici 90. rokov a najväčší rozmach dosiahlo v posledných rokoch 1. dekády 21. storočia. Niektoré kapely považované za súčasť hnutia vznikli už koncom 80. rokov, avšak vplyv a popularitu si vydobyli až v nasledujúcom desaťročí. Pojem NWOAHM je odvodený od názvu hnutia Nová vlna britského heavy metalu z konca 70. rokov.
Aj keď sa tento pojem používa v médiách stále častejšie, nebol dosiaľ jasne definovaný. Čiastočne to má na svedomí fakt, že k hnutiu sa pripájajú stále ďalšie kapely, ktoré nie sú natoľko jasne žánrovo vyhradené, aby sa dalo hovoriť o novej žánrovej nálepke. Dlhoročný metalový autor Garry Sharpe-Young prišiel s charakteristikou, ktorá pomohla klasifikovať NWOAHM ako „manželstvo riffovania v európskom štýle a hrdelných vokálov“. Viacerým kapelám NWOAHM sa pripisuje, že opäť doviedli heavy metal do hlavného prúdu populárnej hudby.
História.
Nová vlna amerického heavy metalu má korene v skupine groovemetalových a hardcorových počinov z 90. rokov ako Pantera, Biohazard a Machine Head, ktoré priviedli heavy metal „naspäť k jeho základnej brutalite, a ktoré nečerpali z tradičného bluesového vzorca, ale z newyorského hardcoru, thrash metalu a punku." Garry Sharpe-Young napísal vo svojej knihe "Metal: A Definitive Guide", že začiatkom 1. dekády 21. storočia NWOAHM zaznamenala značný nárast, čo súviselo s presýtením komerčného publika nu-metalom. Píše, že „nastúpilo čerstvé publikum, ktoré chcelo rovnakú mieru agresivity, avšak podávanú s väčšou finesou. ... Breakdowny boli nahradené vycibrenými riffmi; priestor, kde bol predtým nepríjemný gramofónový scratch, vyplnil návrat dlho-očakávaného gitarového sóla.“ Joel McIver vo svojej knihe "The Next Generation of Rock &amp; Punk" označuje Korn za prvú nu-metalovú kapelu, ktorá odštartovala Novú vlnu amerického heavy metalu.
Producenti dokumentárneho filmu "" (2005) o NWOAHM napísali: „v podstate, NWOAHM stelesňuje šialenú agresiu ‚hardcorovéhoʻ hormónu, kým herne ide o akrobatickú, precíznu, technickú thrash/deathmetalovú syntézu, s pravidelnou prímesou tradičnej metalovej melódie, i keď často krát len v krátkosti. Vokálne sa tieto kapely zhlukujú okolo vreskotu odvodeného z Pantery, približujúc sa k deathmetalovému štekotu, avšak pre potechu ucha často v sprievode ‚čistýchʻ čiže ‚spievanýchʻ vokálov, ktoré nezriedka spieva člen kapely, ktoré nie je jej frontmanom.“ Producenti takisto menujú kapely Unearth, Shadows Fall a Lamb of God ako „vodcov svorky“.
V knihe "New Wave of American Heavy Metal" zaradil Garry Sharpe-Young na zoznam najdôležitejších kapiel hnutia „niektoré staršie kapely, z ktorých fakticky vznikol metalcore, ako Agnostic Front a celý newyorský hardcore, ako aj skupiny, ktoré doviedli metal do novej oblasti po ére grunge – Pantera, Biohazard a Machine Head. Následne dochádza k ozajstnej diverzifikácii, keď scéna zahŕňa spektrum od melodického death metalu až po progresívny metal a všetko medzi tým.“ Hnutie zahŕňa množstvo rôznych štýlov vrátane metalcoru, groove metalu, melodického death metalu, alternatívneho metalu, hardcore punku a progresívneho metalu.
Zoznam najdôležitejších interpretov.
Zoznam významných kapiel, ktoré sa objavili počas obdobia Novej vlny amerického heavy metalu: